Audi åbner den første Charging Hub

Kommer du forbi Nürnberg i Tyskland mellem jul og nytår, kan du lade elbilen op på det nye Audi Charging Hub. Stationen, der er en del af Audis modsvar til Teslas Supercharger-netværk, åbner den 23. december. Bygningen har en lounge på første sal, hvor Audi-ejere får adgang. Her kan bilens ejer hvile ud, mens bilen lades op.

Det er som udgangspunkt muligt for alle elbiler at benytte ladepunkterne, men Audi-ejere bliver prioriteret, da de på forhånd kan reservere et ladepunkt via en app.

Audi Charging Hub er funderet på såkaldte kuber, der kan samles og skilles ad igen i eksisterende områder på få dage. De fleksible container-kuber giver to lynladepunkter for hver enhed og kan kombineres i forskellige konstellationer. Brugte og istandsatte lithium-ion-batterier – såkaldte second-life-batterier, der kommer fra demonterede udviklingskøretøjer – fungerer som strømlager.

Takket være de omkring 2,45 MWh mellemlager har ladestanderne i Nürnberg kun brug for en 200 kW grøn strømforbindelse til det allerede tilgængelige lavspændingsnet, hvilket er fuldt tilstrækkeligt til at drive Audi ladehubben, fortæller Audi.

Ladepladserne kan reserveres via en app, så man ikke kører forgæves.

De 200 kW er nok til løbende at fylde lagermodulerne. Solpaneler på taget giver desuden op til 30 kW grøn energi. Kunder kan lade elbiler op med op til 320 kW effekt på seks ladepunkter. Der kan i alt oplades ca. 80 køretøjer om dagen uden at nå grænserne for energilagringssystemets kapacitet kombineret med navets 200 kW strømforsyning.

Opladning for alle

Hvis man har et e-tron Charging Service kort, kan man lade på Audis ladehub i Nürnberg til 31 cents per kWh. Audis ladehub i Nürnberg er dog åben for, at ejere af andre bilmærker også kan oplade deres biler og benytte faciliteterne bortset fra loungeområdet, der er forbeholdt Audi-kunder. Audi-kunder kan bruge den nye reservationsfunktion i myAudi-appen.

Loungen hvor Audi-kunder kan slappe af, mens der lades op.

Under pilotprojektet i Nürnberg vil Audis ladehub være bemandet mellem kl. 10.00 og 19.00, men de seks ladestandere og loungen er tilgængelige døgnet rundt.

Audi åbner den første Charging Hub